title: A Bizottság (EU) 2018/922 végrehajtási rendelete (2018. június 28.) az 1967/2006/EK tanácsi rendelettől a Spanyolország egyes felségvizein (Katalónia) a homoki angolna (Gymnammodytes cicerelus és G. semisquamatus), valamint a gébfélék (Aphia minuta és Crystalogobius linearis) halászatában alkalmazott, hajóról üzemeltetett kerítőhálók telepítésének a parttól számított legkisebb távolsága és legkisebb mélysége tekintetében történő eltérésről

text:
               29.6.2018

               HU

               Az Európai Unió Hivatalos Lapja

               L 164/39

         A BIZOTTSÁG (EU) 2018/922 VÉGREHAJTÁSI RENDELETE
   (2018. június 28.)
   az 1967/2006/EK tanácsi rendelettől a Spanyolország egyes felségvizein (Katalónia) a homoki angolna (Gymnammodytes cicerelus és G. semisquamatus), valamint a gébfélék (Aphia minuta és Crystalogobius linearis) halászatában alkalmazott, hajóról üzemeltetett kerítőhálók telepítésének a parttól számított legkisebb távolsága és legkisebb mélysége tekintetében történő eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a földközi-tengeri halászati erőforrások fenntartható kiaknázásával kapcsolatos irányítási intézkedésekről, a 2847/93/EGK rendelet módosításáról és az 1626/94/EK rendelet hatályon kívül helyezéséről szóló, 2006. december 21-i 1967/2006/EK tanácsi rendeletre (1) és különösen annak 13. cikke (5) bekezdésére,
   mivel:

               (1)

               Az 1967/2006/EK rendelet 13. cikkének (1) bekezdése úgy rendelkezik, hogy tilos vontatott halászeszközt használni a parttól számított három tengeri mérföld távolságon vagy az 50 m-es izobáton belül, ahol ez a mélység a parttól számított kisebb távolságon belül érhető el.

               (2)

               A Bizottság valamely tagállam kérésére lehetővé teheti az 1967/2006/EK rendelet 13. cikkének (1) bekezdésétől való eltérést, feltéve, hogy teljesülnek a 13. cikk (5) és (9) bekezdésében meghatározott feltételek.

               (3)

               A szóban forgó rendelet 13. cikke (1) bekezdésének első albekezdésétől való eltérést a 464/2014/EU bizottsági végrehajtási rendelet (2)2017. május 8-ig hagyta jóvá.

               (4)

               2017. november 6-án kérelem érkezett a Bizottsághoz, amelyben Spanyolország eltérést kérelmezett az említett rendelet 13. cikkének (1) bekezdésétől.

               (5)

               Az eltérés iránti kérelmet Spanyolország naprakész tudományos és műszaki információkkal támasztotta alá.

               (6)

               A Halászati Tudományos, Műszaki és Gazdasági Bizottság (HTMGB) 2018 januárjában értékelte a Spanyolország által kérelmezett eltérést és a vonatkozó irányítási terv végrehajtási jelentését (3).

               (7)

               A HTMGB megállapította, hogy az irányítási terv a jó kormányzás elveit követi, ezen belül a döntéshozatal a rendelkezésre álló legjobb tudományos eredményeken, az érdekeltek maximális bevonásán és hosszú távú perspektíván alapul. Továbbá a HTMGB azt is megállapította, hogy Spanyolország új tanulmányok elvégzését javasolta a visszadobott halak mennyiségének csökkentése érdekében, valamint szigorúan korlátozta a halászati erőkifejtést azokban az időszakokban, amikor kevesebb erőforrás áll rendelkezésre.

               (8)

               A Spanyolország által kérelmezett eltérés megfelel az 1967/2006/EK rendelet 13. cikkének (5) és (9) bekezdésében meghatározott feltételeknek.

               (9)

               Az eltérést indokolják a különleges földrajzi adottságok, ugyanis a kontinentális talapzat mérete korlátozott, a célfajok elterjedési területe pedig kicsi, vagyis a halászterület kiterjedése korlátozott.

               (10)

               A halászat nincs számottevő hatással a tengeri környezetre, és kifejezetten szelektív, mivel a kerítőhálókat a vízoszlopban vontatják, így azok nem érintkeznek a tengerfenékkel; a tengerfenékről való begyűjtés pedig káros volna a célfajokra nézve, amelyek kis mérete miatt gyakorlatilag nem volna lehetséges a szelektív halászat.

               (11)

               A Spanyolország által kérelmezett eltérés mindösszesen 26 hajót érint.

               (12)

               A halászat nem végezhető más eszközzel, ugyanis nem ismert olyan szabályozott halászeszköz, amelynek felépítése, műszaki jellemzői és szövése lehetővé tenné a célfajok befogását.

               (13)

               Az irányítási terv biztosítja, hogy a halászati erőkifejtés a jövőben nem növekedhet, mivel halászati engedélyt csak az említett 26 hajó kaphat, és meghatározásra került az erőkifejtés felső korlátja.

               (14)

               A kérelem olyan hajókra vonatkozik, amelyek szerepelnek Katalónia autonóm közösség tengeriflotta-nyilvántartásában, halászati tevékenységükről több mint öt évre visszamenően rendelkezésre állnak feljegyzések, és e tevékenységüket a Spanyolország által 2014. március 27-én (4) elfogadott és 2018. április 26-án (5)2021. december 31-ig meghosszabbított irányítási terv keretében végzik.

               (15)

               Az említett hajók szerepelnek a Bizottság részére az 1967/2006/EK rendelet 13. cikkének (9) bekezdése szerinti követelményeknek megfelelően elküldött listán.

               (16)

               Az érintett halászati tevékenységek megfelelnek az 1967/2006/EK rendelet 4. cikkében foglalt feltételeknek, mivel a vonatkozó irányítási terv kifejezetten tiltja a védett élőhelyek felett folytatott halászatot.

               (17)

               Az 1967/2006/EK rendelet 8. cikke (1) bekezdésének h) pontjában foglalt követelmény nem alkalmazandó, mivel vonóhálós hajókra vonatkozik.

               (18)

               A 9. cikk (3) bekezdésében a legkisebb szembőségre vonatkozóan meghatározott szabályok kapcsán a Bizottság megjegyzi, hogy a szóban forgó halászati tevékenység rendkívül szelektív, a tengeri környezetre gyakorolt hatása elhanyagolható, és nem végezhető védett élőhelyek felett, így Spanyolország az 1967/2006/EK rendelet 9. cikke (7) bekezdésében foglaltaknak eleget téve engedélyezte irányítási tervében az e rendelkezésektől való eltérést.

               (19)

               Az érintett halászati tevékenység során teljesülnek az 1224/2009/EK tanácsi rendelet (6) 14. cikke szerinti adatrögzítési követelmények..

               (20)

               Az érintett halászati tevékenység nem zavarja a vonóhálótól, kerítőhálótól vagy egyéb vontatott hálótól eltérő eszközöket használó más hajók tevékenységét.

               (21)

               A hajóról működtetett kerítőhálós halászatot a spanyol irányítási terv úgy szabályozza, hogy az 1967/2006/EK rendelet III. mellékletében említett fajok fogásai a lehető legkisebbek legyenek.

               (22)

               A hajóról működtetett kerítőhálókkal nem halásznak lábasfejűekre.

               (23)

               A spanyol irányítási terv az 1967/2006/EK rendelet 13. cikke (9) bekezdése harmadik albekezdésének megfelelően rendelkezik a halászati tevékenységek megfigyeléséről.

               (24)

               A kérelmezett eltérés meghosszabbítását ezért engedélyezni kell.

               (25)

               Spanyolország kellő időben és az irányítási tervben szereplő megfigyelési tervnek megfelelően jelentést tesz a Bizottság felé.

               (26)

               Indokolt korlátozni az eltérés időtartamát annak érdekében, hogy lehetőség nyíljon gyors korrekciós irányítási intézkedések meghozatalára abban az esetben, ha a Bizottságnak benyújtott jelentés szerint a halászott állomány védettségi helyzete romlana, és egyben arra is, hogy egy későbbi, kiigazított irányítási terv szilárdabb tudományos alapokra épüljön.

               (27)

               Az e rendeletben előírt intézkedések összhangban vannak a Halászati és Akvakultúraágazati Bizottság véleményével,

         ELFOGADTA EZT A RENDELETET:
   1. cikk
   Eltérés
   Az 1967/2006/EK rendelet 13. cikkének (1) bekezdése nem alkalmazandó a Katalónia partjainál lévő spanyol felségvizeken a homoki angolnára (Gymnammodytes cicerelus és G. semisquamatus) és a gébfélékre (Aphia minuta és Crystalogobius linearis) irányuló, olyan hajók által folytatott kerítőhálós halászatra, amelyek:

               a)

               szerepelnek Katalónia autonóm közösség tengeriflotta-nyilvántartásában;

               b)

               igazoltan több mint öt éve folytatnak ilyen halászatot; valamint

               c)

               rendelkeznek halászati engedéllyel, és tevékenységüket a Spanyolország által az 1967/2006/EK rendelet 19. cikkének (2) bekezdésével összhangban elfogadott halászati irányítási terv keretében végzik.

         2. cikk
   Jelentéstétel
   Spanyolország e rendelet hatálybalépésétől számítva három éven belül jelentést tesz a Bizottságnak az 1. cikk c) pontja szerinti irányítási tervben előírt megfigyelési tervnek megfelelően.
   3. cikk
   Hatálybalépés és az alkalmazás időtartama
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ezt a rendeletet 2021. július 2-ig kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. június 28-án.

            a Bizottság részéről

            az elnök

         Jean-Claude JUNCKER

      (1)  HL L 409., 2006.12.30., 11. o.

      (2)  A Bizottság 464/2014/EU végrehajtási rendelete (2014. május 6.) Spanyolország egyes felségvizein (Katalónia) a homoki angolna (Gymnammodytes cicerelus és G. semisquamatus) és a gébfélék (Aphia minuta és Crystalogobius linearis) halászatában alkalmazott, hajóról működtetett kerítőhálók merítési mélysége és parttól számított távolsága tekintetében az 1967/2006/EK tanácsi rendelettől történő eltérésről (HL L 134., 2014.5.7., 37. o.).

      (3)  A HTMGB jelentése (STECF-18-01): https://stecf.jrc.ec.europa.eu/reports/management-plans

      (4)  Diari Oficial de la Generalitat de Catalunya, 6591. szám, 2014.3.27., 1. o.

      (5)  Orden APM/445/2018, de 26 de abril, por la que se prorroga la vigencia del Plan de gestión de la sonsera en el litoral catalán aprobado por la Orden AAM/87/2014, de 20 de marzo. Boletin Oficial del Estado, Num. 107, sec. III, pagina 47609, 2018.5.3.

      (6)  A Tanács 1224/2009/EK rendelete (2009. november 20.) a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.).


title: A Bizottság (EU) 2018/1033 végrehajtási rendelete (2018. július 20.) az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 288. alkalommal történő módosításáról

text:
               23.7.2018

               HU

               Az Európai Unió Hivatalos Lapja

               L 185/14

         A BIZOTTSÁG (EU) 2018/1033 VÉGREHAJTÁSI RENDELETE
   (2018. július 20.)
   az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 288. alkalommal történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló, 2002. május 27-i 881/2002/EK tanácsi rendeletre (1) és különösen annak 7. cikke (1) bekezdésének a) pontjára és 7a. cikkének (5) bekezdésére,
   mivel:

               (1)

               A 881/2002/EK rendelet I. melléklete felsorolja azon személyeket, csoportokat és szervezeteket, amelyekre a rendeletnek megfelelően a pénzeszközök és gazdasági erőforrások befagyasztása vonatkozik.

               (2)

               2018. július 17-én az Egyesült Nemzetek Biztonsági Tanácsának szankcióbizottsága úgy határozott, hogy két bejegyzést módosít az azon személyekre, csoportokra és szervezetekre vonatkozó jegyzékben, amelyekre vonatkozóan a pénzeszközök és gazdasági erőforrások befagyasztását alkalmazni kell. A 881/2002/EK rendelet I. mellékletét ezért ennek megfelelően módosítani kell,

         ELFOGADTA EZT A RENDELETET:
   1. cikk
   A 881/2002/EK rendelet I. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. július 20-án.

            a Bizottság részéről,

            az elnök nevében,

            a Külpolitikai Eszközökért Felelős Szolgálat vezetője

      (1)  HL L 139., 2002.5.29., 9. o.

      MELLÉKLET
      A 881/2002/EK rendelet I. melléklete a következőképpen módosul:

                  1.

                  A „Természetes személyek” részben az alábbi bejegyzés azonosító adatai a következőképpen módosulnak:
                  Az „Ayyub Bashir (más néven: a) Alhaj Qari Ayub Bashar, b) Qari Muhammad Ayub). Titulusa: a) Qari, b) Alhaj. Születési ideje: a) 1966, b) 1964, c) 1969, d) 1971. Állampolgársága: a) üzbég, b) afgán. Címe: Mir Ali, Észak-Wazirisztáni Ügynökség, Szövetségi Irányítású Törzsi Területek, Pakisztán. A 2a. cikk (4) bekezdésének b) pontjában meghatározott megjelölés időpontja: 2012.10.18.”
                  bejegyzés helyébe a következő szöveg lép:
                  „Ayyub Bashir (más néven a) Alhaj Qari Ayub Bashar; b) Qari Muhammad Ayub). Titulusa: a) Qari; b) Alhaj. Születési ideje: a) 1966; b) 1964; c) 1969; d) 1971. Állampolgársága: a) üzbég; b) afgán. Címe: Mir Ali, Észak-Wazirisztáni Ügynökség, Szövetségi Irányítású Törzsi Területek, Pakisztán. Egyéb információ: értesülések szerint 2015 decemberében életét vesztette a Chordarban (Kunduz tartomány, Afganisztán) történt légitámadásban. A 2a. cikk (4) bekezdésének b) pontjában meghatározott megjelölés időpontja: 2012.10.18.”

                  2.

                  A „Jogi személyek, csoportok és szervezetek” részben az alábbi bejegyzés azonosító adatai a következőképpen módosulnak:
                  A „Jemmah Anshorut Tauhid (JAT) (más néven a) Jemaah Anshorut Tauhid; b) Jemmah Ansharut Tauhid; c) Jem'mah Ansharut Tauhid; d) Jamaah Ansharut Tauhid; e) Jama'ah Ansharut Tauhid; f) Laskar 99). Címe: Jl. Semenromo 58, 04/XV Ngruki, Cemani, Grogol, Sukoharjo, Jawa Tengah, Indonézia, Telefonszám: 0271-2167285, E-mail: info@ansharuttauhid.com. Egyéb információ: a) alapítója és vezetője: Abu Bakar Ba'asyir; b) 2008. július 27-én jött létre az indonéziai Solóban; c) kapcsolatban áll a Jemaah Islamiyah-val (JI); d) Honlap: http:/ansharuttauhid.com/. A 2a. cikk (4) bekezdésének b) pontjában meghatározott megjelölés időpontja: 2012.3.12.”
                  bejegyzés helyébe a következő szöveg lép:
                  „Jemmah Anshorut Tauhid (JAT) (más néven a) Jemaah Anshorut Tauhid; b) Jemmah Ansharut Tauhid; c) Jem'mah Ansharut Tauhid; d) Jamaah Ansharut Tauhid; e) Jama'ah Ansharut Tauhid; f) Laskar 99). Címe: Jl. Semenromo 58, 04/XV Ngruki, Cemani, Grogol, Sukoharjo, Jawa Tengah, Indonézia. Telefonszám: 0271-2167285. E-mail: info@ansharuttauhid.com. Egyéb információ: a) az Al Qaida In Iraq néven jegyzékbe vett Iraki és Levantei Iszlám Államhoz (ISIL) kötődő csoport, amely támadásokat követett el Indonéziában; b) alapítója és vezetője: Abu Bakar Ba'asyir; c) 2008. július 27-én jött létre az indonéziai Solóban; d) kapcsolatban állt a Jemaah Islamiyah-val (JI); e) honlap: http:/ansharuttauhid.com/. A 2a. cikk (4) bekezdésének b) pontjában meghatározott megjelölés időpontja: 2012.3.12.”


title: A Bizottság (EU) 2018/1495 végrehajtási rendelete (2018. október 8.) az 540/2011/EU végrehajtási rendeletnek a malation hatóanyag jóváhagyási feltételei tekintetében történő módosításáról (EGT-vonatkozású szöveg.)

text:
                  9.10.2018

                  HU

                  Az Európai Unió Hivatalos Lapja

                  L 253/1

         A BIZOTTSÁG (EU) 2018/1495 VÉGREHAJTÁSI RENDELETE
         (2018. október 8.)
         az 540/2011/EU végrehajtási rendeletnek a malation hatóanyag jóváhagyási feltételei tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen az annak 21. cikke (3) bekezdésében említett második eshetőségre, valamint 78. cikkének (2) bekezdésére,
         mivel:

                     (1)

                     A malation hatóanyag a 2010/17/EU bizottsági irányelvvel (2) felvételre került a növényvédő szerek forgalomba hozataláról szóló 91/414/EGK tanácsi irányelv (3) I. mellékletébe, azzal a feltétellel, hogy az érintett tagállamok biztosítják, hogy a kérelmező, amelynek a kérelmére a malationt jóváhagyták, további megerősítő információkat nyújt többek között a rovarevő madarakat érintő akut és hosszú távú kockázatáról.

                     (2)

                     A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

                     (3)

                     A kérelmező a megerősítő adatokra vonatkozó követelmény teljesítése érdekében 2012. április 25-én további információkat nyújtott be a fogyasztókra jelentett kockázatok értékelése, a rovarevő madarakra esetében az akut és hosszú távú kockázatok, valamint a malaoxon és a malation eltérő hatóerejének mennyiségi meghatározására vonatkozó információk tekintetében az arra előírt határidőn belül a referens tagállamnak, az Egyesült Királyságnak.

                     (4)

                     Az Egyesült Királyság elvégezte a kérelmező által szolgáltatott kiegészítő információk értékelését, és 2015. május 11-én az értékelő jelentés tervezetéhez fűzött kiegészítés formájában benyújtotta ezen értékelését a többi tagállamnak, a Bizottságnak és az Európai Élelmiszerbiztonsági Hatóságnak (a továbbiakban: Hatóság).

                     (5)

                     A referens tagállam konzultált a többi tagállammal, a kérelmezővel és a Hatósággal, felkérve őket, hogy értékeléséhez fűzzenek észrevételeket. A Hatóság 2016. február 2-án (5) technikai jelentést tett közzé, összefoglalva a malationról folytatott konzultáció eredményeit.

                     (6)

                     Az értékelő jelentés tervezetét, az ahhoz fűzött kiegészítést és a Hatóság technikai jelentését a tagállamok és a Bizottság a Növények, Állatok, Élelmiszerek és Takarmányok Állandó Bizottsága keretében közösen megvizsgálták, majd a malationról szóló bizottsági felülvizsgálati jelentés formájában 2018 januárjában véglegesítették.

                     (7)

                     A Bizottság felkérte a kérelmezőt, hogy nyújtsa be a malationról szóló vizsgálati jelentéssel kapcsolatos észrevételeit. A kérelmező benyújtotta észrevételeit, és azokat a Bizottság alaposan megvizsgálta.

                     (8)

                     A Bizottság azonban nem vonhat le következtetést arra nézve, hogy a malation használatából fakadó, a madarakra jelentett akut és hosszú távú kockázatok szintje elfogadható-e, mivel ennek megítélésére a kérelmező által benyújtott információ nem elegendő. Továbbá az üvegházi felhasználáson kívül a kockázatcsökkentő intézkedések egyéb lehetőségei észszerűen nem megvalósíthatók.

                     (9)

                     Ezért figyelembe véve, hogy a madarak esetében magas kockázatot állapítottak meg, indokolt tovább korlátozni a malation felhasználási feltételeit, és használatát kizárólag az állandó szerkezetű üvegházakban engedélyezni. Az 540/2011/EU végrehajtási rendelet mellékletét ezért ennek megfelelően módosítani kell.

                     (10)

                     A tagállamok számára elegendő időt kell biztosítani a malation tartalmú növényvédő szerekre vonatkozó engedélyek módosítására vagy visszavonására.

                     (11)

                     Amennyiben a tagállamok az 1107/2009/EK rendelet 46. cikke értelmében türelmi időt biztosítanak a malationt tartalmazó növényvédő szerek tekintetében, ez az időszak legfeljebb 2020. január 29-ig tarthat.

                     (12)

                     A Növények, Állatok, Élelmiszerek és Takarmányok Állandó Bizottsága nem nyilvánított véleményt az elnöke által kitűzött határidőn belül. Mivel végrehajtási jogi aktus elfogadására volt szükség, az elnök a végrehajtási aktus tervezetét további megvitatás céljából a fellebbviteli bizottság elé terjesztette. A fellebbviteli bizottság nem nyilvánított véleményt,

               ELFOGADTA EZT A RENDELETET:

            1. cikk
            Az 540/2011/EU végrehajtási rendelet módosítása
            Az 540/2011/EU végrehajtási rendelet melléklete e rendelet mellékletének megfelelően módosul.

            2. cikk
            Átmeneti intézkedések
            A tagállamok a malation hatóanyagú növényvédő szerekre érvényben lévő engedélyeket az 1107/2009/EK rendeletnek megfelelően legkésőbb 2019. április 29-ig szükség szerint módosítják vagy visszavonják.

            3. cikk
            Türelmi idő
            A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2020. január 29-ig le kell járnia.

            4. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. október 8-án.

                  a Bizottság részéről

                  az elnök

               Jean-Claude JUNCKER

            (1)  HL L 309., 2009.11.24., 1. o.

            (2)  A Bizottság 2010/17/EU irányelve (2010. március 9.) a 91/414/EGK tanácsi irányelvnek a malation hatóanyagként való felvétele céljából történő módosításáról (HL L 60., 2010.3.10., 17. o.).

            (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

            (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (5)  EFSA, Technical report on the outcome of the consultation with Member States, the applicant and EFSA on the pesticide risk assessment of confirmatory data for malathion (Technikai jelentés a tagállamokkal, a kérelmezővel és az Európai Élelmiszerbiztonsági Hatósággal a malationra vonatkozóan benyújtott megerősítő adatok alapján az ilyen hatóanyagú növényvédő szerekkel kapcsolatban felmerülő kockázatok felméréséről folytatott konzultáció eredményéről), EFSA Supporting publication (kapcsolódó közlemény), 2016:EN-951. 61. o.

            MELLÉKLET
            Az 540/2011/EU végrehajtási rendelet mellékletének A. részének 300. sorában – malation – az „Egyedi rendelkezések” oszlop helyébe a következő szöveg lép:

               „A. RÉSZ
               Kizárólag állandó szerkezetű üvegházakban rovarirtó szerként való használata engedélyezhető. Csak hivatásos felhasználók használhatják.
               B. RÉSZ
               Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a Növények, Állatok, Élelmiszerek és Takarmányok Állandó Bizottságában véglegesített, a malationról szóló vizsgálati jelentésben és különösen annak I. és II. függelékében található megállapításokat.
               Az átfogó értékelésben a tagállamoknak fokozott figyelmet kell fordítaniuk a következőkre:

                           a)

                           az üvegházból kijutó anyagok – például páralecsapódásból származó víz, elvezetett víz, táptalaj, illetve mesterséges táptalaj – a vízi szervezetekre jelentett kockázatok megelőzése érdekében;

                           b)

                           az üvegházba szándékosan betelepített beporzótelepek védelme;

                           c)

                           a szert kezelők és más dolgozók biztonsága, annak biztosítása céljából, hogy a használati feltételek szükség esetén előírják a megfelelő egyéni védőfelszerelés használatát;

                           d)

                           valamint a fogyasztók védelme a feldolgozott termékek esetében.

                     A tagállamoknak gondoskodniuk kell arról, hogy a malationalapú készítményekhez mellékeljék a szükséges utasításokat, hogy a tárolás és szállítás során ne képződhessen a megengedett legnagyobb értéket meghaladó mennyiségű izomalation.
               Az engedély feltételei között szerepelniük kell kockázatcsökkentő intézkedéseknek, valamint a növényvédő szer megfelelő címkézésére vonatkozó követelménynek.”